Ehdotus NEUVOSTON ASETUKSEKSI (EY) yhteisön lainsäädännön soveltamisesta Kanariansaariin annetun asetuksen (ETY) N:o 1911/91 muuttamisesta

(komission esittämä)

PERUSTELUT

1. Yhteisön lainsäädännön soveltamisesta Kanariansaariin 26 päivänä kesäkuuta 1991 annetun neuvoston asetuksen (ETY) N:o 1911/91 (1) 5 artiklan 1 kohdassa säädetään, että erityistä tuotanto- ja tuontiveroa ("arbitrio sobre la producción y sobre las importaciones", APIM) ei saa kantaa Kanariansaarilla 31 päivän joulukuuta 2000 jälkeen. Tämän asetuksen ja 20 päivänä joulukuuta 1995 tehdyn komission päätöksen 96/34/EY (2) säännösten mukaisesti Espanjan hallitus on toteuttanut tarvittavat toimenpiteet alentaakseen tätä veroa vähitellen 20 prosentilla vuodessa 31 päivästä joulukuuta 1996 alkaen siten, että se voidaan lopullisesti poistaa 31 päivänä joulukuuta 2000. Kanariansaaret yhdistetään samalla yhteisön tullialueeseen ja tulleja aletaan soveltaa asteittain siten, että niitä voidaan soveltaa kokonaisuudessaan 1 päivänä tammikuuta 2001.

(1) Neuvoston asetus (ETY) N:o 1911/91, annettu 26 päivänä kesäkuuta 1991, EYVL L 171, 29.6.1991, s. 1.

(2) Komission päätös 96/34/EY, tehty 20 päivänä joulukuuta 1995, EYVL L 10, 13.1.1996, s. 38.

2. APIM:n kumoamisen taloudelliset vaikutukset ja varsinkin sen työllisyysvaikutukset saivat Espanjan viranomaiset esittämään joulukuussa 1996 veronkannon jatkamista. Jo komission vuonna 1995 laatimassa kertomuksessa, jossa tutkittiin APIM:n vaikutuksia Kanariansaarten talouteen ja sen poistamisen seurauksia, todettiin, että veron poistaminen vaikuttaisi erityisesti tiettyihin toimialoihin. Kertomuksen mukaan tekstiiliteollisuuden tuotanto voisi loppua kokonaisuudessaan ja kaikki alan työpaikat menetettäisiin (100 %). Myös seuraavien alojen tuotannon ja työpaikkojen on arvioitu kärsivän huomattavia supistuksia: muut teollisuustuotteet (26,6 %), puuteollisuus (23,8 %), metalliteollisuus (- 9,2), kaivostoiminta (16 %).

3. Espanjan viranomaiset ovat puolestaan laatineet kertomuksen, jossa tarkastellaan APIM:n poistamisen vaikutuksia Kanariansaarten teollisuuden kehittymiseen. Tämä kertomus perustuu komission kertomuksessa käytettyjä tilastoja uudemmille tiedoille.

4. Espanjan hallituksen toimittamat tiedot vahvistavat pitkälti komission kertomuksen päätelmät. Vaikuttaa kuitenkin siltä, että komissio on suhtautunut liian optimistisesti APIM:n poistamisen aiheuttamiin vaikutuksiin neljälle muulle toimialalle. Tästä syystä Espanjan viranomaiset toivovat, että komission kertomuksessa mainittujen toimialojen lisäksi myös muilla toimialoilla voitaisiin soveltaa poikkeusta APIM-veron poistamiseen (kemianteollisuus, paperiteollisuus, virvoitusjuomateollisuus, rakennus- materiaaleja valmistava teollisuus, elintarviketeollisuus ja tupakkateollisuus).

5. Komissio on tutkinut Espanjan viranomaisten kanssa kaikkia näitä toimialoja ja tullut siihen tulokseen, että APIM:n poistamisesta voi aiheutua ongelmia seuraavilla aloilla:

- kemianteollisuus, johon Espanjan uusissa luokitteluperusteissa kuuluu myös eräitä sellaisia tuotteita, jotka komission kertomuksessa katsottiin kuuluvan kaivosteollisuuden tuotteisiin

- paperiteollisuus

- muu elintarviketeollisuus

- tupakkateollisuus.

6. Komissio on hyödyntänyt tätä tutkimusta vahvistaakseen ne tuotteet, joihin APIM:n poistaminen todella vaikuttaisi näillä aloilla. Nämä tuotteet on lueteltu yhteisen tullitariffin mukaisessa luokitusjärjestyksessä tämän päätöksen liitteessä.

- Tupakkateollisuuden ala (rajattu sikareihin, tariffinimike: 2402 10 00, ja savukkeisiin: 2402 20) on tärkein vientiteollisuuden ala ja tulorahoituksen lähde alueella. Kaikki saarella tuotettu tupakka käytetään paikallisessa tuotantotoiminnassa. Komission kertomuksessa esitetty analyysi ei ollut riittävän yksityiskohtainen, jotta siinä olisi voitu arvioida tarkemmin tupakkateollisuuden tilannetta. Tämä johti siihen, että kertomuksessa aliarvioitiin APIM:n poistamisesta tupakkateollisuudelle aiheutuvat vaikutukset. Näin ollen yksi kuudesta suurimmasta vuonna 1980 toimineesta yrityksestä (jotka kukin työllistävät yli 100 henkilöä) lopettaa todennäköisesti toimintansa tänä vuonna. Osa sikareiden ja savukkeiden tuotannosta, varsinkin sikarien valmistus, tapahtuu perinteisissä perheyrityksissä pääosin suurten tupakkayhtiöiden tilauksesta. Vaarana on, että nämä yritykset joutuvat ensimmäisiksi kärsimään APIM:n poistamisesta ja sen myötä tuonnin kasvusta aiheutuvista kielteisistä vaikutuksista.

- Espanjan viranomaiset arvioivat, että vuosina 19961997 tuotannon määrä on supistunut 25 prosenttia ja tuonti kasvanut 30 prosenttia.

- Ala työllistää 2 664 henkilöä. Veron poistaminen voisi vähentää työpaikkojen määrää noin 10 prosentilla. On todettava, että paperiteollisuus (ks. jäljempänä) sekä saarten välinen lauttaliikenne ovat pitkälti riippuvaisia tupakkateollisuuden aikaansaamasta toiminnasta.

- Paperiteollisuus (esim. aallotettu paperi, kartonki ja pahvi: tariffinimike 4808, kotelot, rasiat, laatikot ja pussit: 4819, nimi- ja osoitelaput: 4821) on erittäin hajautunutta. Kullakin saarella toimii pienyrityksiä vastaamassa yritysten kysyntään, jotka tarvitsevat oman toimi- paikkansa lähellä sijaitsevaa toimittajaa. Tämän paikallisen tuotannon häviäminen vaikuttaisi kielteisesti korkeamman jalostusasteen yrityksiin, joiden pitäisi muodostaa varastoja turvaamaan tuotantonsa jatkuvuus. Paperiteollisuuden alan yritykset toimivat kannattavuus- rajalla ja tästä syystä ne ovat erittäin alttiita ulkoiselle kilpailulle.

Espanjan viranomaiset arvioivat, että APIM:n poistaminen uhkaisi supistaa tuotantoa 22,35 prosentilla ja merkitsisi 119 työpaikan menetystä tällä alalla, joka työllistää nykyisin 536 henkilöä.

- Kemianteollisuus käsittää saarilla mm. seuraavat tuotteet: typpi ja happi: tariffinimikkeet 2804 30 ja 40, maalit ja lakat: 3208 sekä saippua ja suopa: 3401. Espanjan viranomaisten mukaan kemianteollisuus menettäisi APIM:n poistamisen vuoksi 163 työ- paikkaa (yhteensä 1 704 työpaikasta) ja alan tuotanto supistuisi 9,57 prosenttia. Tämä toimiala on muodostunut yrityksistä, joiden tuotantomäärät ovat liian vähäisiä laajaan tuotevalikoimaan nähden, jotta ne voisivat saavuttaa kilpailukykyistä suurtuotannon etua.

- Muu elintarviketeollisuus rajoittuu kaikkein herkimpiin tuotteisiin, kuten jogurtti: tariffinimike 0403 10, munat: 0407 00 90, kahvinkorvikkeet: 0901 90 90, makeiset: 1704 90 71, makaronivalmisteet: 1902, sekä jäätelö, mehujää ja niiden kaltaiset jäädytetyt valmisteet: 2105. Alan yritykset ovat pienikokoisia ja työvoimavaltaisia ja pääosa keskittyy paikallisten maataloustuotteiden pakkaamiseen. Espanjan viranomaiset arvioivat APIM:n poistumisen aiheuttavan noin 8 prosentin laskun tuotantoon ja 939 työpaikan lakkauttamisen (yhteensä 11 199 työpaikasta). Lisäksi tästä jalostustoiminnasta riippuvaiset tuotantoketjun alkupään toimialat kärsisivät veron poistumisesta ja saattaisivat menettää yhtä paljon työpaikkoja.

7. Komissio toteaa edellä mainittujen seikkojen perusteella, että APIM:n poistamisella asetuksessa (ETY) N:o 1911/91 säädetyllä tavalla voisi olla sellaisia kielteisiä vaikutuksia Kanariansaarten taloudelle, jotka ovat vastoin asetuksen tavoitteita. Kyseisellä asetuksella pyritään Kanariansaarten yhdentymiseen asteittain yhteisöön ja poistamaan saarten sijainnista aihetuvat haitalliset taloudelliset vaikutukset. Toisaalta kyseisessä asetuksessa säädetään APIM:n poistamisesta. Kaikkien edellä mainitun asetuksen periaatteista poikkeavien toimenpiteiden on siis liityttävä Kanariansaarten ja yhteisön yhdentymisprosessiin ja niillä voidaan ainoastaan pyrkiä lieventämään talouden välttämättömän sopeuttamisen vaikutuksia. Tällaisilla toimenpiteillä ei kuitenkaan saa asettaa kyseenalaiseksi lopullisten tavoitteiden saavuttamista, eli APIM:n lopullista poistamista ja yhteisen tullitariffin soveltamista.

8. Tästä syystä tämä ehdotus, jolla lykättäisiin APIM:n poistamista ainoastaan joidenkin herkkien tuotteiden osalta 30 päivään kesäkuuta 2000 asti, on alustava ratkaisu Kanariansaarten yritysten ongelmiin. Koska APIM:n kanto loppuu 31 päivän joulukuuta 2000 jälkeen, komission on ennen tätä ajankohtaa tutkittava veron poistamisesta kyseisille aloille ja varsinkin tämän toimenpiteen kohteena oleville tuotteille aiheutuvat vaikutukset. Yhdessä Espanjan viranomaisten kanssa tehtävän tutkimuksen tulosten perusteella komissio esittää tarvittaessa neuvostolle ehdotuksen, jolla säädetään näiden erityisten toimenpiteiden soveltamisen jatkamisesta kyseisillä aloilla, jotta

voidaan noudattaa tavoitetta veron poistamisesta ilman, että vaarannettaisiin tiettyjen erityisten herkkien paikallisten tuotantotoiminnan alojen olemassaoloa.

9. Lisäksi komissio korostaa, että tällaisella toimenpiteellä on erittäin vähän kilpailua vääristäviä vaikutuksia, sillä sitä sovelletaan vain noin 10 prosenttiin Kanariansaarten kokonaistuonnista (tuonnin arvosta), ja se rajataan vain tuotteisiin, joiden osalta paikallisen tuotannon säilyttäminen saarilla on toivottavaa.

Ehdotus NEUVOSTON ASETUKSEKSI (EY) yhteisön lainsäädännön soveltamisesta Kanariansaariin annetun asetuksen (ETY) N:o 1911/91 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Espanjan ja Portugalin liittymisasiakirjan ja erityisesti sen 25 artiklan 4 kohdan ensimmäisen alakohdan,

ottaa huomioon komission ehdotuksen (3),

(3) EYVL

ottaa huomioon Euroopan parlamentin lausunnon (4),

(4) EYVL

ottaa huomioon talous- ja sosiaalikomitean lausunnon (5),

(5) EYVL

sekä katsoo, että

1) Espanjan ja Portugalin liittymisasiakirjan 25 artiklan mukaan perustamis- sopimuksia ja yhteisöjen toimielinten antamia säädöksiä sovelletaan Kanariansaariin, jollei mainitussa artiklassa sekä kyseisen asiakirjan pöytäkirjassa N:o 2 määrätyistä poikkeuksista muuta johdu,

2) Kanariansaarten alueella on erityisiä vaikeuksia maantieteellisen sijaintinsa takia, erityisesti syrjäisen sijainnin, saaristoisuuden, maatalous- ja teollisuustuotannon kehittymisen kannalta epäsuotuisan tuliperäisen maan sekä luonnonvarojen puutteen takia; neuvosto on toteuttanut eräitä toimenpiteitä, joiden tarkoituksena on edistää Kanariansaarten yhdentymistä Euroopan yhteisöön ja erityisesti tulliliittoon,

3) tässä yhteydessä perinteistä välillistä verotusta, jonka tarkoituksena on tasapainottaa Kanariansaarten sijainnista syrjäisillä saarilla aiheutuvia haittatekijöitä, oli tarpeen uudistaa asteittain ja nykyaikaistaa yhteisön lainsäädännön mukaisesti; tässä tarkoituksessa ja muiden toimenpiteiden ohella neuvoston asetuksessa (ETY) N:o 1911/91 (6), sellaisena kuin se on muutettuna asetuksella (ETY) N:o 284/92 (7) annetaan lupa soveltaa 31 päivään joulukuuta 2000 uutta tuotanto- ja tuontiveroa ("arbitrio sobre la producción y sobre las importaciones", APIM),

(6) EYVL L 171, 29.6.1991, s. 1.

(7) EYVL L 31, 7.2.1992, s. 6.

4) tämän määräaikaisen veron tarkoituksena on auttaa paikallisen tuotannon mukauttamista yhtenäismarkkinoiden vaatimuksiin verovapautusjärjestelmän avulla; taloudellisten tarpeiden mukaan voidaan myöntää täydellinen tai osittainen verovapautus paikallisen tuotannon tuotteille, jos nämä vapautukset edistävät paikallista tuotantotoimintaa vaikuttamatta kuitenkaan kaupan edellytyksiin yhteisen edun vastaisella tavalla,

5) asetuksen (ETY) N:o 1911/91 5 artiklan 6 kohdan mukaisesti komissio on tarkastellut APIM:n puitteissa toteutettujen toimenpiteiden vaikutusta Kanariansaarten talouteen ja tavoitteisiin Kanariansaarten yhdistämiseksi yhteisön tullialueeseen; tässä tarkastelussa on ilmennyt, että APIM:n poistamisella on yleinen myönteinen vaikutus hintoihin ja kielteinen vaikutus tuotantoon ja työllisyyteen,

6) kielteinen vaikutus tuotantoon ja työllisyyteen vaihtelee kuitenkin paljon toimialoittain; vaikka kuluneena siirtymäaikana useimmat alat ovat voineet sopeutua muutokseen, tämä ei kuitenkaan koske tiettyjä herkkien alojen tuotteita; tämän vuoksi komissio on tutkinut Espanjan viranomaisten pyynnöstä kaikkein herkimpiä aloja, yksilöiden herkimpiä tuotteita ja todennut, että seurauksena voi olla jopa tällaisten alojen katoaminen lähes kokonaan,

7) Espanjan viranomaisten kuulemisen perusteella vaikuttaa tarpeelliselta lykätä veron poistamista 30 päivään kesäkuuta 2000 tiettyjen herkkien tuotteiden osalta näiden tuotteiden mukauttamisen helpottamiseksi markkinaolosuhteisiin ennen veron poistumista; tällä määräaikaisella lykkäyksellä ei aseta kyseenalaiseksi tavoitetta ottaa käyttöön yhteinen tullitariffi ja poistaa APIM, vaan sen tarkoituksena on ainoastaan lieventää veron poistamiseksi välttämättömän talouden sopeuttamisen vaikutuksia,

8) sen vuoksi olisi muutettava asetusta (ETY) N:o 1911/91, ja

9) APIM on tarkoitus poistaa 31 päivänä joulukuuta 2000; komissio tutkii kuitenkin ennen tätä päivää yhdessä Espanjan viranomaisten kanssa kyseisen veron poistamisen lykkäämisestä aiheutuneita vaikutuksia kyseisiin toimialoihin ja varsinkin tämän asetuksen kohteena oleviin tuotteisiin; tutkimuksen tulosten perusteella komissio toimittaa tarvittaessa neuvostolle ehdotuksen perustamissopimuksen mukaisista toimenpiteistä, jotta ei vaaranneta tiettyjen erityisen herkkien paikallisten tuotantotoiminnan alojen olemassaoloa mutta varmistetaan kuitenkin nykyisin voimassa olevan veron poistaminen asteittain,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1911/91 seuraavasti:

1) Lisätään 5 artiklan 2 kohtaan alakohta seuraavasti:

"Poiketen ensimmäisen alakohdan säännöksistä lykätään 1 päivästä tammi-kuuta 1999 tämän asetuksen liitteessä lueteltujen alojen tuotteita koskevien veroprosenttien alentamista 30 päivään kesäkuuta 2000."

2) Lisätään liitteeksi tämän asetuksen liite.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE

"LIITE

Luettelo 5 artiklan 2 kohdan toisessa alakohdassa tarkoitetuista tuotteista yhteisen tullitariffin nimikkeistön luokittelun mukaisesti herkistä tuotteista

Eri elintarvikkeet: 0403 10, 0407 00 90, 0701 90, 0702, 0703, 0803, 0901 21, 0901 90 90, 1101, 1601, 1602, 1704 90 71, 1806 (lukuun ottamatta 1806 20 95), 1901 90 99, 1902, 1904 10 10, 1905 10 00, 1905 20, 1905 30, 1905 40, 1905 90, 2002 10 90, 2002 90 91, 2007 91 10, 2007 99 39, 2008 99 61, 2008 99 68, 2101, 2103, 2105, 2106 90 98, 2309.

Tupakka: 2402 10 00, 2402 20.

Kemianteollisuuden tuotteet: 2804 30 00, 2804 40 00, 2851 00 30, 3208, 3209, 3213, 3401, 3402 (lukuun ottamatta 3402 11 00, 3402 12 00 ja 3402 13 00), 3809 91 00.

Paperiteollisuuden tuotteet: 4808, 4818 10, 4818 20, 4818 30, 4818 40, 4819, 4821, 4823 59 10, 4909, 4910, 4911, 5601 22 10, 5601 22 99.

Tekstiilit: 6112 31, 6112 41, 6213, 6302, 6303.

Metalliteollisuus I: 7308, 7309 00 (lukuun ottamatta 7309 00 90), 7317, 7325, 7604, 7608, 7610, 9406 00 31.

Muut teollisuustuotteet: 3923 10 00, 3923 21 00, 3923 30 10, 3924 10 00, 4012 10, 4418, 4601, 4602, 6802, 7010, 8544 59 10, 9401, 9403, 9404."

RAHOITUSSELVITYS

Tällä asetuksella ei ole vaikutusta yhteisön omiin varoihin.